በኦሮሚያ ተከስቶ የነበረው ዓመፅ ጥቂት ግለሰቦች ያቀነባበሩት ነው -የኦነግ አመራር የነበሩ
ይህን የገለጹት በሕዝብ ተወካዮች ምክር ቤት አሸባሪ ተብሎ የተፈረጀው የኦነግ አመራር የነበሩት አቶ ኢብሳ ጨፌ ከሠላም ቴሌቪዥን ጋር ባደረጉት ቃለ ምልልስ ነው ።አቶ ኢብሳ በሰጡት መግለጫ ጥፋቱ የደረሰው የሕዝብን ጥያቄ በመቀልበስ ለዓላማቸው ማስፈጸሚያ በጥላቻ መንፈስ  በተቀነባበረ ስልት መሆኑን አጋልጠዋል።አሁን ለደረሰው ጥፋት ኦነግና ጃዋር እርስ በርሳቸው እየተሻኮቱ መሆኑን ጠቁመው፤ኦነግ "በተፈጸመው የጥፋት ድርጊት ኃላፊነት እወስዳለሁ " ማለቱን አስረድተዋል።እንዲያም ሆኖ ጥፋቱ እንዲደርስ ያደረገው በጥላቻ መንፈስ በሚሰራው ግለሰብ መሆኑን ነው ኦነግ ያስታወቀው ብለዋል ።" በኢሬቻ በዓል ሁከት መቀስቀስና ለሰው ሕይወት አለማሰብ የጥላቻ መንፈስን የተላበሰና አረመኔያዊ ድርጊት ነው " ሲሉ አቶ ኢብሳ ኮንነዋል።አቶ ኢብሳ እንደገለጹት መንግሥት ሕገ-መንግሥታዊ ሥርዓቱን ለማስከበር፣ የዜጎችን ሠላምና ደህንነት ለማስጠበቅ ያወጣው የአስቸኳይ ጊዜ አዋጅ ትክክለኛ መፍትሔ ነው።ኦነግና ግብጽ የቆየ ግንኙነት እንዳላቸው አቶ ኢብሳ በዝርዝር ገልጸው ፤ግንኙነቱ ይፋ የወጣው በኦነግ አባላት መካከል በተፈጠረ የእርስ በርስ ሽኩቻ መሆኑን አጋልጠዋል።"ግብጽ በዲፕሎማሲም ሆነ በወታደራዊ እንዲሁም በድብቅ የተለያዩ ድጋፎችን ለኦነግ ስታደርግ ቆይታለች፤ዛሬም ይህንን ድጋፏን እንደምታደርግ እሙን ነው” ብለዋል።አቶ ኢብሳ ጨፌ እንደ ጎርጎሮሳዊያን አቆጣጠር ከ 1984 ጀምሮ እስከ 2014 በኦነግ ከሶማሊያ ሞቃዲሾ ጀምሮ እስከ ስዊዲን ድርጅቱን ከምክትል ጸሃፊነት ጀምሮ በተለያዩ ኃላፊነት ማገልግላቸው አመልክቷል ።በወቅቱ ከድርጅቱ ሲወጡም ኦነግ የሚያደርጋቸውን ድርጊቶች ላይ በሃሳብ ልዩነትና በራሳቸው ፈቃድ መልቀቃቸውን ገልጸዋል።አቶ ኢብሳ ኦነግን በገዛ ፈቃዳቸው ለቀው እስከወጡበት እስከ 2014 ቡድኑን በአመራርነት ሲያገለግሉ መቆየታቸው ታውቋል(ኢዜአ) ።